b'\n_START_ARTICLE_\nPrvi efe\xc5\xa1ki koncil\n_START_SECTION_\nNestorijeva herezija\n_START_PARAGRAPH_\nV Carigradu (Konstantinoplu) sta za\xc4\x8dela duhovnik Anastazij in patriarh Nestorij pod vplivom antiohijske teolo\xc5\xa1ke \xc5\xa1ole u\xc4\x8diti, da Kristus ni bil Bog in \xc4\x8dlovek v eni osebi; poleg dveh narav je Nestorij oznanjal tudi dve osebi v Kristusu, bo\xc5\xbejo in \xc4\x8dlove\xc5\xa1ko, ter odklanjal Marijino bo\xc5\xbeje materinstvo. aleksandrijski patriarh Ciril pa je v duhu aleksandrijske \xc5\xa1ole, ki se je dr\xc5\xbeala Atanazijevega in Markovega apostolskega izro\xc4\x8dila, zagovarjal Kristusovo bo\xc5\xbeanstvo. Pisal je pape\xc5\xbeu v Rim o vsej zadevi; ker Celestin ni takoj ukrepal, je Nestorij to razlagal v svoj prid. Zato je kon\xc4\x8dno pape\xc5\xbe Celestin 430 sklical v Rimu sinodo, ki je obsodila Nestorijev nauk. Od njega je pape\xc5\xbe prek posrednika Cirila zahteval, naj herezijo prekli\xc4\x8de v roku desetih dni, vendar brez uspeha.\n_START_SECTION_\nEfe\xc5\xa1ki koncil\n_START_PARAGRAPH_\nRazkol se je zaostroval. Naslednje leto je cesar Teodozij (408-450) sklical vesoljni koncil v Efezu za vzhodne \xc5\xa1kofe - pape\xc5\xbe je tja poslal tri svoje legate, ki so prebrali njegovo pismo z obsodbo nestorijanstva s priporo\xc4\x8dilom, naj \xc5\xa1kofje vztrajajo v isti ljubezni, slogi in zvestobi, kakr\xc5\xa1no je oznanjal apostol Janez, ob \xc4\x8digar relikvijah so zborovali. Koncilski o\xc4\x8detje so pape\xc5\xbeevo pismo navdu\xc5\xa1eno pozdravili. Koncil, na katerem je bilo navzo\xc4\x8dih 190 \xc5\xa1kofov, je za\xc4\x8del delo 22. junija 431. Cerkveni zbor je obsodil nestorianizem in poudaril, da je Marija Bogorodnica (Bo\xc5\xbeja Porodnica, Bogorodica).   _NEWLINE_Nestorija je koncil izob\xc4\x8dil, a cesar ga je pregnal s carigrajskega sede\xc5\xbea. On se je brez ugovora umaknil v svoj samostan v Antiohiji ter umrl v izgnanstvu v Egiptu 450.'